“หุ้นเอเชีย” เปิดลบ! เผชิญแรงเทขายทำกำไร-จับตาจีนเผยกำไรภาคอุตฯ เดือนก.ย.
“หุ้นเอเชีย” เปิดลบ! เผชิญแรงขายทำกำไร สวนทางดาวโจนส์และ S&P500 ยังคงปิดทำนิวไฮ ส่วนนลท.จับตาจีนรายงานกำไรภาคอุตสาหกรรมเดือนก.ย.-ข้อมูลความเชื่อมั่นผู้บริโภคเดือนต.ค.ของเกาหลีใต้
27 ต.ค. 2564

ผู้สื่อข่าวรายงานว่า ตลาดหุ้นเอเชียเปิดเช้านี้เคลื่อนไหวในแดนลบ จากแรงขายทำกำไร แม้ว่าดัชนีดาวโจนส์และ S&amp;P500 ยังคงปิดทำนิวไฮก็ตาม ขณะที่นักลงทุนจับตาจีนรายงานกำไรภาคอุตสาหกรรมเดือนก.ย.รวมถึงการเปิดเผยข้อมูลความเชื่อมั่นผู้บริโภคเดือนต.ค.ของเกาหลีใต้
โดยดัชนี SSE Composite ตลาดหุ้นจีนเปิดวันนี้ที่ 3,589.86 จุด ลดลง 7.78 จุด หรือ -0.22%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,056.01 จุด ลดลง 50 จุด หรือ -0.17% และดัชนี HSI ตลาดหุ้นฮ่องกงเปิดวันนี้ที่ 25,795.17 จุด ลดลง 243.1 จุด หรือ -0.93%
สำหรับความเคลื่อนไหวในตลาดหุ้นสหรัฐนั้น ภาวะการซื้อขายเป็นไปอย่างคึกคักหลังได้แรงหนุนจากผลประกอบการที่สดใสของบริษัทจดทะเบียน รวมถึงแรงหนุนจากผลสำรวจของ Conference Board ซึ่งระบุว่า ดัชนีความเชื่อมั่นของผู้บริโภคสหรัฐดีดตัวขึ้นสู่ระดับ 113.80 ในเดือนต.ค. จากระดับ 109.80 ในเดือนก.ย. สวนทางกับที่นักวิเคราะห์คาดว่าจะลดลงสู่ระดับ 108.3 โดยดัชนีความเชื่อมั่นของผู้บริโภคได้รับแรงหนุนจากแนวโน้มตลาดแรงงานที่แข็งแกร่ง
สำหรับความเคลื่อนไหวทางเศรษฐกิจที่สำคัญของภูมิภาคในวันนี้ สำนักงานสถิติแห่งชาติออสเตรเลีย (ABS) รายงานว่า ดัชนีราคาผู้บริโภค (CPI) ในไตรมาส 3 เพิ่มขึ้น 0.80% สอดคล้องกับข้อมูลคาดการณ์ของสำนักข่าวรอยเตอร์ก่อนหน้านี้
 
 